Kroasië se sokkerspan speel Sondag vir die eerste keer ooit in die eindstryd van ’n Wêreldbeker-toernooi nadat hy Engeland Woensdagaand in bykomende tyd met 2-1 geklop het.
Maar dié span weier eenvoudig om op te gee. Dit het hy in Woensdagaand se halfeindstryd in Moskou wéér gewys toe hy ’n agterstand van 0-1 uitgewis het en tot in die 109de minuut bly soek het na ’n tweede doel.
Engeland het toe al toegeslaan nadat hy ’n vryskop net buite Kroasië se strafgebied gekry het toe Luka Modric Delle Ali in die vyfde minuut gepootjie het.
Kieran Trippier het die bal met ’n vryskop so uit die teksboek bo oor Kroasië se verdedigingsmuur gelig en die doelwagter, Danijel Subašic, hulpeloos gelaat vir sy eerste internasionale doel.
Engeland kon egter nie die uitklophou plant nie. Harry Kane was nie die faktor van vroeër in die toernooi nie en die heeltemal ondoeltreffende doelskieter Raheem Sterling kon weer niks regkry nie.